Carl Olaf Iversen

Carl Olaf Iversen (1857–1935) var en norsk handelsmann og ordfører i Meråker i perioden 1908–1910. Iversen var høyremann, men ikke valgt for noe parti.

Han ble født på gården Gilså i Stordalen i Meråker som sønn av hytteskriver Ole Iversen Fossen og hustru Kari Gudmundsdatter Aunet. Smeltehytten på Gilså var den største av de fire som ble drevet av Selbo Kobberverk, forløperen til Meraker Brug.

Han hadde verkstedpraksis og hospitering ved Trondhjems Tekniske Læreanstalt i 1875/1876. I 1887 gikk han inn i forretningslivet, og i 1893 etablerte han sin handelsforretning på Breidablikk i Meråker.

Iversen ble valgt til ordfører for perioden 1908–1910 som følge av motsetninger mellom det gamle bygdesenteret i Gudå og det nye bygdesenteret som hadde vokst frem med gruvedrift og smelteverksindustri lengre oppe i bygda. Ved kommunevalget i 1907 var Iversen ordførerkandidat fra «øverbygda», som da fravristet «ytterbygda» dominansen i kommunepolitikken. Iversen hadde tidligere vært varaordfører 1902–1904. Han var også overformynder i 24 år.

C.O. Iversen giftet seg i 1908 med Valborg Werenskiold. De fikk to barn.

 Referanser 

Kategori:Ordførere i Meråker
Kategori:Høyre-ordførere i Nord-Trøndelag
Kategori:Norske handelsfolk
Kategori:Personer fra Meråker kommune